
Una calaixera de calaixos feixistes
L'actriu Mercè Aránega s'ha fet seu el discurs de la dramaturga sarda Michela Murgia (Cabras, Sardenya, 1972) i és un dels encerts i atractius del seu monòleg breu —una hora justa— perquè el minicurset en seixanta minuts per fer-se feixista requereix que qui l'imparteix se'l cregui i les instruccions li surtin de l'ànima.
De l'ànima... o de la calaixera, una calaixera d'Ikea que Mercè Aránega diu que encara té per muntar i que es va quedar a mitges amb els cargols i els calaixos escampats perquè la va agafar amb les mans al fullet d'instruccions de muntatge quan la ultradreta espanyola, el 28M, va començar a ocupar poltrones de moltes de les autonomies de l'Estat espanyol.
Tothom té un petit feixista dins seu, diuen Murgia i Aránega. Només cal activar el botó vermell per constatar que, de tant tant, es dispara: ja sigui per l'emigració, per la crisi econòmica, per l'atur, per la pèrdua de valors propis, pels costums, per la religió... I tot això es converteix en vots a l'hora de les urnes. Però ja se sap que, com diuen elles dues, Murgia i Aránega, el sufragi universal té forats i és el mal menor de tots els mals i molts, molts dels votants, queda clar que, votant el que voten, “no toquen vores”.
Mercè Aránega és una de les actrius del teatre català actual amb l'etiqueta de “gran". No és hora de fer llista de la seva trajectòria, que és intensa i extensa. Que és “gran” ho corroboren espectacles com aquesta adaptació de l'assaig «Instruccions per fer-se feixista», de Michela Murgia, publicat el 2019 en català per l'Editorial Empúries - Grup 62 (tant en paper com en suport e-book). Durant tota la interpretació, Mercè Aránega manté la línia del text original: és provocadora, és contradictòria, és irònica, és alertadora del que s'acosta, és descarada i és també el mirall del fons més fosc de l'ésser humà.
Si bé l'espectacle ja es va començar a coure l'any 2019, amb l'actriu, Sergi Pompermayer i Miquel Górriz, a sis mans entre adapador i director, aleshores com una mena de premonició, és ara quan, primer estrenat a la tardor a Temporada Alta i aquest estiu dins el Grec'23, agafa més que mai tot el sentit, després del gir electoral cap a la ultradreta en alguns estats europeus, del gir electoral espanyol municipal i autonomista del 28M, i a poques hores del desenllaç de les avançades eleccions espanyoles del 23J.
Si ara ja sona com una reafirmació del que hi ha —amb el ressò de les primeres accions de censura feixistoide cultural a les Illes i el País Valencià amb les revistes en català prohibides o les cancel·lacions d'espectacles que aparentment no cauen bé als càrrecs de Cultura corresponents— em pregunto: ¿com es veurà aquest espectacle de Mercè Aránega a La Villarroel a partir del 23J, segons quin siguin els resultats, sobretot si tinguessin raó les successives enquestes publicades?
L'actriu utilitza tots els seus recursos escènics de seducció. Fa una breu introducció que adapta el discurs al context local. Bromeja sobre les misèries de la vida. I dinamitza la seva interpretació amb algunes interrupcions de la nova regidora —diu que l'hi acaben d'encolomar i que és una ploramiques per tot—, una regidora que acaba marcant-se un numeret inesperat que em callo per mantenir la sorpresa dels espectadors. I també entra en joc amb una autoentrevista, amb unes preguntes preparades que un voluntari o una voluntària d'entre els espectadors —un luxe amb la periodista Sílvia Cóppulo, el dia de l'estrena— li fa perquè ella es pugui despatxar ben a gust. ¿Saben que en un moment donat sembla que les respostes que dóna a l'entrevistadora siguin les respostes que donaria l'alcaldessa ultradretana de Ripoll, paraula per paraula? És dir, parlant clar i català.
No sé si Mercè Aránega aconsegueix que l'auditori de La Villarroel sigui un auditori d'alumnat avantatjat que surti del teatre una mica més feixista del que potser no sabia que era o que en surti ni gota de feixista com estava segur que no era, això depèn de cadascú. En tot cas, l'espectacle —com ja fa també el llibre— permet completar amb creuetes un “feixistòmetre” que avalua els aspirants amb una puntuació segons les respostes donades: de menys feixista a feixista del tot i a la matrícula d'honor, la de patriota.
El que sí que sé és que els seixanta minuts de Mercè Arànega són un bàlsam escènic d'estiu —gintònic inclòs—, un bàlsam escènic d'estiu totalment recomanable, de rabiosa actualitat, i que permet no deixar passar per alt l'oportunitat de veure l'actriu en una de les seves actuacions més personals i que, a causa de la temàtica de fons, tampoc no permet deixar passar per alt una de les seves actuacions que més empatitzen amb tota mena d'espectadors i que l'Aránega plega i desplega, per ordenar ben ordenats, en cadascun dels calaixos feixistes de la simbòlica calaixera d'Ikea, en procés de muntatge, sempre que se segueixin com Déu mana les autèntiques instruccions per fer-se feixista.

Andreu Sotorra, Clip de Teatre, 20 juliol 2023

Desmuntant Vox amb Mercè Aránega

Instruccions per fer-se feixista podria ser el títol d’una conferència de Santiago Abascal o de qualsevol dels seus sequaços si no fos perquè l’assaig de la sarda Michella Murgia enuncia al mateix títol el grau d’ironia i de provocació que alberga. El text, publicat per Empúries i del qual Sergi Pompermayer ha fet l'adaptació dirigida per Miquel Gorriz, és al mateix temps una irònica defensa i una contundent denúncia del feixisme i dels seus mecanismes per qüestionar la democràcia i instal·lar-se en el discurs públic amb tota legitimitat. 

El feixisme no és tant una ideologia com un mètode, ens diu una Mercè Aránega que seguidament explicarà els trets fonamentals d’aquest mètode. Resumit, consisteix en explotar la por dels ciutadans a la precarietat i a la inestabilitat amb receptes buides de contingut que culpen tots els altres dels problemes. Hi ha una utilització política del llenguatge, com molt bé explica el text de Murgia, decantada cap a la cessió de drets polítics, tant individuals com col·lectius, a canvi del confort econòmic i l'absència de la “fastigosa” responsabilitat.

Entre la paradoxa i la ironia, el text vol cridar l'atenció sobre un fenomen polític de tanta actualitat no sols entre nosaltres sinó a tot el món occidental. Però també sobre els petits feixismes que conviuen amb cadascun de nosaltres (passa com amb el racisme), que abonen una comprensió de la intolerància, la insolidaritat i, fins i tot, la violència que fa patrimoni del patriotisme.

La proposta, que inclou una enquesta per mesurar el grau de feixisme dels espectadors, fa majorment riure els demòcrates fins que tot d’una la fins aleshores col·lega i empàtica Aránega s’agafa al discurs més dur contra les dones i contra el feminisme amb una fúria amenaçant. Trobem a faltar una mica més d’aquest rebuig perquè quedi clar allò que Abascal va deixar ben clar fa uns dies. Em refereixo a l'amenaça proferida pel cap de Vox sobre el futur de Catalunya si arriben al govern. “No existeix la llibertat si no és dins d'un ordre”. Ho recorden?

Santi Fondevila, ARA, 20 juliol 2023

Fer-se fatxa per ser feliç

Ser demòcrata és molt cansat i desagraït, no quedes mai satisfet. Ser fatxa, en canvi, és fàcil i tothom ho pot arribar a ser. Pel mòdic preu d’una entrada de teatre a La Villarroel, Mercè Aránega n’imparteix un curset d’una hora, en què desgrana uns arguments d’allò més convincents. És un monòleg basat en l’assaig Instruccions per fer-se feixista de l’autora sarda Michela Murgia.
D’entrada, ser fatxa és el que es porta, per tant no cal que et justifiquis. Pel que fa a l’organització política, tot plegat es redueix a un cap, de manera que t’estalvies haver d’anar a votar, les campanyes electorals, les enquestes, els dubtes entre aquest partit o aquella escissió. I de retruc s’estalvien molts sous. També es redueix a una de sola la llengua, la cultura, la religió. Fora caos i discussions. Tot són avantatges.
Amb unes dosis generoses de sarcasme i ironia, Aránega s’adreça al públic, el mira als ulls, i li regala consells per ser feixista, la manera més fàcil i segura de ser feliç. Deixa clar, per exemple, que el llenguatge és la base de tot, només cal que t’apropiïs d’unes quantes paraules que et pensaves que eren patrimoni de tots i avall. Pots començar per fer-te teva la paraula llibertat. No pots dispersar les emocions, has de concentrar les forces en uns enemics concrets, a qui se’ls col·loca l’etiqueta els altres: les dones, els gais, els immigrants... La clau és banalitzar, oblidar-se de la diversitat i les múltiples opcions, abandonar la responsabilitat i entregar-se a donar la culpa a qui sigui.
Al final, quan Aránega saluda entre aplaudiments entusiastes per la gran feina que ha fet, mira el públic als ulls, ara sí fora del paper de monologuista, i confessa: “Costa, eh, costa”. El senyor de la fila del darrere engega el mòbil i li surt un anunci del partit que veta Cavall Fort.

Gemma Sardà, La Vanguardia, 22 juliol 2023

Quina por!

Aquesta obra s'hauria de veure (o d'haver vist) abans de les eleccions per fer una profunda reflexió, que ara ens arriba mitjançant d'un espectacle de teatre, una art escènica ja amenaçada a conseqüència de les primeres prohibicions de la dreta, que en poc temps han suspès diferents espectacles, per diversos motius. Es ara el mateix teatre el que ens ofereix un mirall de la realitat, d'una realitat que fa no gaire temps era poc pensable, però potser quan Michela Murgia ja va començar a escriure el text, es veia venir i ara ja és una realitat: què passarà si la dreta guanya i es radicalitza cada cop més.

Per això, la mateixa Murgia amb la col.laboració de la dramaturgia de Sergi Pompermayer i la direcció de Miquel Gorriz, li han donat la volta a la truita i comptes de denunciar directament l'extrema dreta, la fan seva i a l'escenari algú s'encarrega de deixar clar el per què s'ha de votar la dreta... i és clar, veient allò, el millor que pots fer és sortir corrents i defensar a capa i espasa que la dreta no aconsegueixi imposar-se al país, com ho ha fet en d'altres, per què si no, arreglats anirem tot plegats!

I per vehicular aquest monòleg que posa la pell de gallina, qui milor que una gran actriu, Mercè Aránega, dona d'esquerres i feminista per repesentar la dreta. Gran esforç per l'actriu per, primer ficar-se en el personatge d'una feixista, i segon, suar la cansalada per no esclatar enmig de l'espectacle per dir-nos que allò no és veritat, que si us plau seny (i rauxa) a l'hora de votar diumenge.
I sota el seu mestratge, es desenvolupa aquest monòleg d'una hora justa (i suficient) i que aconsegueix el seu objectiu: en primer lloc, el somriure (que no la riatlla) de l'espectador per què, ull, no anem a veure una comèdia de riure, sinó quelcom amarg. I per això, i en segon lloc, a mesura que la Aránega parla i fa somriure, comença a tocar la fibra de l'espectador i aquell somriure es va glaçant poc a poc fins a convertir-se en una placa de gel.
Diu coses molt divertides, però també veritats a cabassos i deixa clar que el feixisme és un muntatge que no té ni solta ni volta, i que cal desmuntar-lo abans que no sigui massa tard. Tant arriba a l'espectador que els veus com van canviant la cara a mesura que avança la peça i a la fi, a la vegada que rendits a la gran interpretació de l'actriu, tens un mal cos que no ho pots aguantar. I el que és pitjor, veus una magnífica obra i a mesura que passen els minuts, el mal cos se t'accentua. Si us plau, no, eh? Mare meva, quina por!

Pep Vila, Recomana, 22 juliol 2023

Poderosa ironia

Que una obra com Instruccions per fer-se feixista s’hagi de qualificar, abans que res, com a necessària indica a quin punt ha arribat la situació política aquí i arreu. Escric aquesta crítica el diumenge 23 de juliol. Fa res que els col·legis electorals pels comicis al Congrés espanyol acaben d’obrir i, depèn de com vagi la cosa, demà mateix l’obra podria ser ja no necessària sinó imprescindible o, fins i tot, pel que hem vist recentment en algun lloc, directament prohibida.  I aquesta situació, que no és exclusiva nostra sinó que es repeteix a moltes de les ‘democràcies consolidades’, està en la base d’aquest assaig de l’escriptora i activista sarda Michela Murgia i en la de l’espectacle protagonitzat per Mercè Aránega que Miquel Gorriz ha dirigit a partir d’una adaptació del text original escrita per Sergi Pompermayer.

Instruccions per fer-se feixista té la immensa gràcia que no vol adoctrinar ni ser un pamflet exacerbat contra el feixisme. No hi trobareu un míting ni hi experimentareu una catarsi que us permeti tornar a casa convençuts i reconfortats dels vostres indubtables valors democràtics. Al contrari. Jugant magistralment amb la ironia i des d’una òptica gairebé, es diria, comprensiva, l’assaig de Michela Murgia ens posa al davant un mirall i ens interpel·la a trobar quants principis feixistes o feixistoides s’amaguen en les nostres (teòriques) conviccions democràtiques. Per la porta del darrera, Murgia aconsegueix desemmascarar els mecanismes pels quals una ideologia que crèiem superada reviu i amenaça una llibertat que teòricament diu defensar.

Només per això, la cosa ja mereix una visita a La Villarroel o on sigui que es presenti l'espectacle, d’on probablement sortireu pensant que una mica més d’exhaustivitat —en d’altres paraules, una major profunditat i una durada lleugerament superior als actuals 60 escassos minuts— no estaria malament, atès el poderós mecanisme transformador del text i de l’adaptació que n’ha fet Pompermayer.

Però els mèrits d’Instruccions per fer-se feixista van més enllà del missatge. És cert que la proposta sembla tenir una voluntat més discursiva que teatral, però això no impedeix percebre una molt bona feina d’una Mercè Aránega convertida en conferenciat ‘TED style’ que, en un espai escenogràficament encertadsíssim (molt bona feina de Yaiza Ares) dialoga amb els espectadors i els interpel·la per fer-los veure la facilitat amb la qual darrera d’un demòcrata s’hi pot trobar, ni que sigui, un protofeixista.

Hi ha punts d’ancoratge —el feixistòmetre, l’entrevista...— que probablement agrairien un major desenvolupament. I segurament una major implicació dels espectadors empoderaria encara més la proposta, però no hi pot haver dubte que, tant pel fons com per la forma, Instruccions per fer-se feixista val una visita al teatre i, sobretot, una reflexió posterior.

Marc Sabater, Recomana, 23 juliol 2023

Instruccions per no combatre el feixisme

Denunciar el feixisme és una de les activitats que més eleva l’ànim a les persones. Ens posiciona davant l’opinió social com una persona íntegra i amb una moral de ferro. Assenyalar que aquest o altre té actituds feixistes o que defensa aquells qui les tenen ens garanteix un bon número de likes, retuits i tot de copets a l’esquena virtuals. Bé, tot això, lògicament, si no ens considerem feixistes. Després hi ha les persones que realment fan alguna cosa per combatre el feixisme, siguin polítics, activistes o ciutadans normals que amb les seves accions quotidianes tracten d’educar i transformar aquells entorns més propicis a ser contaminats pel feixisme.
El teatre pot combatre el feixisme? Per descomptat, no ho ha deixat de fer des de fa temps. Però anem amb compte. El pot combatre de manera estèril, com fem a través de les xarxes socials, amb l’objectiu de millorar el nostre egosurfing. O el pot combatre com els ciutadans anònims que trepitgen el carrer per impedir que l’ombra s’escampi. Només en el cas que la butaca on estem asseguts ens cremi, aconseguirem la segona opció.
Si, com passa a Instruccions per fer-se feixista, ens sentim ben còmodes, rient i comentant les animalades que diu la Mercè Aránega, sortirem convençuts que som bones persones i sabrem identificar molt bé els feixistes. Però no tindrem pas l’ímpetu per anar a Ripoll i tractar de dialogar amb els votants d’Aliança Catalana.

L’obra de la italiana Michela Murgia adaptada per Sergi Pompermayer (que fa uns mesos estrenava la irregular Amèrica) va ser tot un fenomen quan es va publicar a Itàlia. Una novel·la on amb grans dosis d’ironia descrivia com eren els feixistes talment com si fos un manual d’instruccions. Pompermayer fa una bona adaptació del material literari, però junt amb la direcció de Miquel Gorriz no tracta d’aprofundir i fer més punta a un discurs amb potencial per ser escenificat de manera més provocativa.

Els primers símptomes de la innocuïtat de la proposta es veuen en l’enquesta que els espectadors prèviament hem de contestar. La idea és que cadascú respongui sí o no sobre una sèrie d’afirmacions controvertides. Al final del qüestionari se li donarà a l’espectador una puntuació. En un moment de la funció, Mercè Aránega farà una classificació sobre els diferents nivells de feixisme segons les diferents puntuacions que hom hagi tret.
La idea és descobrir el fatxa que tots portem a dins encara que el neguem. Un servidor va treure un 1/20 i em vaig quedar en aspirant. Sincerament, em pregunto si algú en la sala va arribar ni tan sols al següent nivell: protofeixista. Si vas a veure una obra com aquesta, a menys que vagis molt despistat, ja sabràs que és una sàtira contra el feixisme i els feixistes i, probablement, la teva ideologia no serà precisament la d’Abascal o Orriols (bé, en aquest cas, potser sí que hi podríem trobar algú).
Així doncs, és obvi que no cauràs en les trampes, ja que les sentències són tòpics que tots els «cunyats» fan servir. A més a més, es desaprofita l’efecte col·lectiu que pot tenir l’enquesta. Saber si hom és o no un aspirant, un protofeixista o un militant del feixisme conscient, té un efecte, però no és més revelador veure la quantitat de feixistes que un pot tenir al voltant? És clar que si revelessin els tants per cents de cada funció (talment com feia Bárbara Mestanza a Sucia) probablement  l’experiment sortiria malament i més del 90% acabaríem sent uns miserables aspirants. I amb això tornem al problema de sempre. Fem teatre de denúncia per als convençuts.

Tanmateix, la part de la classificació del feixistòmetre no surt fins ben avançada la funció. Prèviament, una poderosa Mercè Aránega ens ha explicat com va descobrir d’una manera causal que era feixista: dient, convençuda, dues de les frases que s’inclouen en l’enquesta, fet que va propiciar que una amiga feminista, anarco i ecologista li regalés el llibre de la Murgia. Fan falta més amigues així, la veritat. Aquesta anècdota serveix perquè la monologuista comenci a repassar alguns dels capítols de la novel·la. I, des del convenciment de ser una fatxa, ens va enumerant les «virtuts» del credo ultradretà. Bàsicament, diu que la vida és més senzilla a través del feixisme que amb la democràcia.

Gran part de l’obra es fomenta en la comparació entre els sistemes democràtics i els feixistes. Però ho fa des de l’ús del vocabulari i la semàntica. D’aquesta manera va comparant paraules i conceptes. Si en democràcia hem d’assumir la responsabilitat, els feixistes prefereixen més donar la culpa. Els fatxes prefereixen un cap que ordeni al poble, no un líder (curiosament führer en alemany) que hagi de negociar. O són més de banalitzar que simplificar. En cada comparació, Aránega va deixant més d’una barbaritat que fa enriolar a tothom.

Un cop acaba la comparació lèxica, Aránega obliga a un home del públic a sortir per tal que falsegi amb ella una entrevista. El nom del programa és deliciós: El Cavall de Troia. L’home llegeix les preguntes i l’actriu respon un fil de mentides i barbaritat. Aquesta part està ben pensada perquè ens mostra com els mitjans ajuden a fer d’altaveu d’aquests personatges, sense confrontació. Poder fer de Pilar Rahola entrevistant Sílvia Orriols no passa cada dia.

Tant aquesta part com el moment en què l’actriu, amb llum obliqua, fa com una espècie d’editorial d’un programa que estaria enmig de La Clave de Balbín o dels Ratones Coloraos de Quintero, serveixen per trencar la monotonia d’un text que està dit sempre amb un mateix to, el monologuista de stand-up. De fet, el text, en el fons, no deixa de ser un monòleg allargat de Buenafuente. I a vegades al de Reus li he sentit dir coses més provocatives i enginyoses.

Les instruccions per desmuntar la democràcia a través del feixisme són fàcils d’entendre. I ens fa gràcia. No ens indigna, no ens reflecteix com a part del problema. Sols, potser, la dicotomia entre l’enemic concepte de l’argumentari feixista i l’adversari, paraula usada pels demòcrates, em porta a pensar, precisament, en com des dels corrents antifeixistes es veu com a enemics i no adversaris els fatxes. L’únic moment on veig un cert debat interessant. La resta, teatre de denúncia fàcil, sense capacitat de transformació.

Martí Figueras, Núvol, 2 agost 2023
La dictadura és el nirvana polític

“El sufragi universal està sobrevalorat”. Això creu l’alter ego de la Mercè Aránega. L’actriu interpreta una dona normal i corrent, demòcrata de tota la vida, que un bon dia descobreix, per un seguit de casuístiques, que determinats postulats de la ultradreta li comencen a fer el pes. Una invasió subtil, que deia Pere Calders, silenciosa, incolora i inodora. I, de cop i volta, zas!, es troba abraçant una ideologia —i posant en pràctica un mètode— que abans hagués considerat impensable.

Instruccions per a fer-se feixista —que s’acaba d’estrenar al Teatre de Salt dins del Temporada Alta, i que arribarà a Barcelona el pròxim Grec, a La Villarroel— és l’adaptació de l’assaig de la teòloga i escriptora sarda Michela Murgia (publicat a casa nostra a Empúries), en què satiritza la perillosa propagació dels populismes a la nostra societat. L’activista italiana denuncia, a través de la ironia, l’onada de feixisme arreu d’Europa i a la resta del món, i com el més comú dels mortals hi pot caure de quatre grapes si no vigila. El director Miquel Gorriz va voler portar el llibre a escena tan bon punt va conèixer els resultats electorals de les últimes legislatives a Espanya, el 2019. Una trucada terapèutica amb l’actriu per a compartir l’esverament va ser decisiva, explica. El dramaturg Sergi Pompermayer en firma l’adaptació i la dramatúrgia.

L’obra, a mig camí entre un talkshow i una tedtalk, molt televisiu tot (amb cartolines, inclús, com a guió per a la presentadora), ens ofereix una Aránega disposada a impartir-nos un minicurset d’una hora i escaig per convèncer-nos de les bondats del feixisme, “perquè ser demòcrata és molt cansat” i, al capdavall, “ser feixista és molt fàcil”. I aquí comença, en un intens monòleg que s’inicia de manera suau i deriva cap a una contundència difícil de digerir, la seva tesi i el seu acompanyament com a guia espiritual de l’autoritarisme. La dolça i simpàtica Mercè es revela com una hiena amb pell d’ovella que posa els pèls de punta.  

La peça deixa anar perles com que “les feministes són les portadores de la discòrdia”, “s’haurien d’eliminar les bolleres i els maricons, però sortiria molt car” o que “caldria fer un test d’intel·ligència per anar a votar”. Aquest és només un petit tast de les delicadeses que ressonen a escena, que no ampliarem perquè ja les escoltem diàriament als mitjans de comunicació i als fòrums polítics d’aquí, d’allà i de més enllà.
La manipulació informativa queda perfectament escenificada en la simulació d’una entrevista televisiva, en la qual la nostra protagonista esquiva i capgira preguntes incòmodes. Giorgia Meloni va guanyar les eleccions a Itàlia, i ara n’és la primera ministra. És periodista.

El mèrit de la proposta, més enllà de visualitzar aquesta realitat, és mostrar-nos els paranys que ens envolten i als quals cal posar atenció. “El públic veu un personatge que es converteix al feixisme sense adonar-se’n”, explica Pompermayer: “ens interpel·la de tu a tu amb un humor àcid per ensenyar que estem a un pas de caure-hi”.
En aquest sentit, el muntatge —acompanyat, per cert, pel Think, d’Aretha Franklin, o les bandes sonores de les pel·lícules Star Wars i París Texas—, ens proposa un divertit joc: el feixistòmetre. Un mesurador per esbrinar en quin punt ens trobem de la nostra cara feixista. Abans d’entrar a la sala, o des de casa, el públic pot contestar un breu qüestionari, que es descarrega del programa de mà. Les respostes donaran una puntuació, que després ens indicaran com som de fatxes, en funció del barem obtingut.
Des d’un estat incipient, a penes imperceptible, a un cum laude amb tots els honors. L’objectiu és alertar-nos que, amb un discurs ben engaltat, el feixisme ens pot començar a fer goig (a fer tilín, es diu a l’obra). La Trinca cantava ja fa uns quants lustres, a ritme de pas doble, les virtuts dels fabricants de faixes, recordin.

Aránega està acompanyada en algunes escenes per la regidora Rita Molina, una noia sensible, un pèl aturadeta, però que prepara uns gintònics de por. L’alcohol i el feixisme mariden molt bé, ens diu la ponent, mentre va fent glopets entre discurs i discurs. L’embolcall el firma Yaiza Ares. Un espai magnífic, d’un roig passió que enlluerna, ideal per aixecar els ànims bèl·lics de tothom. És obvi que una master class d’aquesta categoria no pot estar emmarcada per colors freds.

El dia de l’estrena a Salt la platea estava esquitxada per membres de la classe política local. Fins i tot una exalcaldessa de Girona. No vaig copsar si prenien notes, però d’acord amb piulades posteriors, el muntatge els va agradar. En el col·loqui posterior, conduït pel cronista cultural Dani Chicano, Aránega ens va regalar una confessió. Va assegurar que aquest és el text que més li ha costat memoritzar en tota la seva carrera. I això que l’actriu ja fa gairebé cinquanta anys que s’hi dedica! I esparverada per tot el que està passant, també ens va pregar que ni se’ns acudís seguir les passes del seu personatge.

Com sol passar en aquestes obres, el públic ja està convençut només asseure’s a la butaca. Vaja, abans i tot de comprar l’entrada. Pot fer escarafalls davant d’algunes sentències, però no és votant ni simpatitzant de la ultradreta (presumiblement). L’objectiu de Murgia no és tant que algú faci el pas a la inversa (coses més estranyes s’han vist), sinó conscienciar-nos d’aquesta plaga latent.  “El teatre no és un bon lloc pels feixistes”, es diu. Doncs això.

Oriol Osan i Tort, Núvol, 2 agost 2023
Sobre el no agradar-se al mirall

El feixisme s’enrosca i ofega la confiança en l’altre a través de la por, de la sensació falsa d’amenaça i de reivindicar la llibertat per mantenir els privilegis a costa d’atonyinar els fonaments de la democràcia. Mercè Aránega esdevé una mena de coach, una influencer que navega entre la ironia del monòleg i el cinisme de la política més populista. L’obra té un fort component polític: Però, en comptes d’adoctrinar per les causes més justes com faria Brecht, fa sorna (mesurada) de les contradiccions que tot demòcrata porta dins. Instruccions... fa evident que tots portem un bigotet en potència sota del nas.

Si no pots vèncer el teu enemic uneix-t’hi, diu la màxima popular. Davant del creixement de la ultradreta a Europa (incapaços de fer memòria de les conseqüències catastròfiques del feixisme), Murgia va fer un breu tractat per provar d’entendre la dinàmica del feixisme modern, que aprofita noves eines com les xarxes socials i nous enemics de la Pàtria. El mèrit del muntatge és el seu naturalisme en què sembla que, realment, es participi d’una classe magistral per accedir al nivell 1 de feixisme. La contradicció (que tothom reconeix racionalment però que fereix emocionalment quan un s’hi sent atrapat) és la base per entendre una dinàmica tòxica. I sí, escoltar els mètodes ensenya a combatre aquest virus altament contagiós.

Miquel Gorriz repeteix monòleg amb Aránega. Si a Shirley Valentine cantaven l’empoderament de la dona madura, ara tiren de cinisme en una purga àcida que procura allunyar-se de la teatralitat. La funció té molt d'aire de xerrada, que fragmenten amb l’entrada de la regidora Anna Roy (¿per què fa gràcia el localisme que ella és veïna de Berga?), una espectadora que fa de presentadora d’un late show o l’enquesta el Feixistòmetre que tots han pogut realitzar abans de la funció (ben diferent al test anònim de patiment d’abusos de Sucia de Bàrbara Mestanza). A Bèsties (també dins del Grec i que té un cert aire de ponència), un gir dramàtic de Marta Marco fa que la representació tingui un fil emocional que borbolleja Veritat (tot i ser la part més ficció de totes).

Instruccions... es va estrenar al Grec, a pocs dies de les eleccions generals. L’obra fa menció a les eleccions generals del 2019 quan VOX va sumar 50 diputats a nivell estatal. Sembla que els 33 d’ara facin menys mal (quan el PP ha pujat de 89 a 137). També evidencia des de quin marc mental es viu (perquè VOX, a Catalunya, el 2023 va tenir uns 34.000 vots més que al 2019). Que una crítica de teatre acabi fent una anàlisi de resultats electorals és un flac favor a l’art que parteix de l’empatia amb l’altre per construir un espai en què tothom té dret a dir la seva, per mandra que faci els que pensin (i votin) contràriament al que un defensa. La purga és àcida; el teatre massa prim per viure’l.

Jordi Bordes, Recomana, 9 agost 2023

